Sebastian Tynkkynen kertoo Iltalehdelle, että on seurustellut mosambikilaisen Alanin kanssa yli vuoden. Suhteen julkistamista hän mietti pitkään.

Sebastian Tynkkynen on tuli tunnetuksi alun perin Big Brother -ohjelman kautta ja alkoi vaikuttamaan sen jälkeen politiikassa.

Poliitikko Sebastian Tynkkynen on tiennyt pitkään, että voi rakastua myös miehiin. KARI PEKONEN

Poliitikko Sebastian Tynkkynen, 29, kertoi tällä viikolla Facebookissa olevansa parisuhteessa miehen kanssa. Tynkkynen on toiminut perussuomalaisten kolmantena varapuheenjohtajana ja on tällä hetkellä Oulun kaupunginvaltuutettu.

Tynkkynen julkaisi tällä viikolla Instagramissa kuvan, jossa pariskunta poseeraa kaulakkain. Tynkkynen on pukeutunut valkoiseen kauluspaitaan, miesystävällä puolestaan on valkoinen hihaton Suomi-paita.

- Vuosi sitten kerroin poikaystävälleni, että jos minulla koskaan on riittävästi rohkeutta tulla ulos kaapista hänen kanssaan Facebookissa, tämä on se kuva. Koska tämä on täydellinen kuva homofoobikoille. Tänään täytin lupaukseni ja vaihdoin parisuhdestatukseni. Luoja, miten rakastan lukea vihaajien kommentteja. Tänä iltana ei tule olemaan tylsää, hän kirjoitti Instagramissa.

Tynkkynen kertoo puhelimitse Iltalehdelle, että on seurustellut mosambikilaisen Alanin kanssa yli vuoden. Parisuhteesta kertominen ja yhteiskuvan julkaiseminen oli pitkän pohdinnan tulos.

- Oli paljon pelkoja ja epävarmuutta sen suhteen, uskallanko olla julkisesti parisuhteessa miehen kanssa. Tiesin, että tulee kommentteja, että onko pakko kertoa muille ja miksette voi pitää tätä yksityisasiana. Tässä on erilaiset pelisäännöt kuin heteroparisuhteessa.

Helluntaiseurakuntaan kuuluva Tynkkynen teki ennen yhteiskuvan julkaisemista kristityille suunnatun videon, jossa pari kertoi suhteestaan seurakuntien pastoreille ja halusi omalla esimerkillään antaa kannustusta muille rakkauttaan piilotteleville homoseksuaaleille. Hän myöntää, että suhteen salaaminen alkoi käydä raskaaksi.

- Alan oli nähnyt, että kärsin, kun piti peitellä suhdetta ja pelkäsin seurakuntalaisten reaktioita.

Tynkkynen on saanut valtavan määrän palautetta tuotuaan parisuhteensa julkisuuteen. Viikon aikana hänelle on tullut tuhansia viestejä sosiaalisen median kautta. Suurin osa yhteydenotoista on ollut positiivista, mutta asiattomat viestit ovat olleet sitäkin rankempaa luettavaa.

- Kyllä se on hiljaiseksi vetänyt. Osasin kyllä odottaa, että tämä tulee olemaan kohtuullisen rankkaa. Viesteissä kristityt ovat kehottaneet häpeämään ja minua on jopa kehotettu menemään lobotomiaan. Palaute on mennyt ihon alle. Ei se kivalta tunnu, kun rakastaa toista ihmistä ja sitten tulee viestejä, jotka ovat pimeämmiltä vuosikymmeniltä.

Tynkkynen huomasi olevansa biseksuaali, kun oli 15-vuotias.

- Silloin alkoi tulla ensimmäisiä tuntemuksia myös poikia kohtaan. Minulla on vahva kristillinen kasvatus ja aluksi halusin kieltää tunteet kokonaan. Ajattelin, että ovat niitä kiusauksia. Myöhemmin ymmärsin, että tämä ei ole millään tavalla hengellistä, vaan normaalia.

Hän on ollut aiemmin suhteessa sekä naisten että miesten kanssa. Tynkkynen tapasi Alanin Oulun yliopistolla tammikuussa 2017. Turkissa biolääketieteen insinööriksi opiskeleva Alan oli kevään opiskelijavaihdossa Oulussa, mutta palasi heinäkuussa Turkkiin jatkamaan opintojaan. Tällä hetkellä pari elää etäsuhteessa, mutta suunnittelee muuttoa samaan maahan.

- Alkaa olla vaikeaa elää kaukana, kun on niin kova ikävä. Soittelemme kyllä joka päivä videopuheluita, mutta seurustelu on paljon helpompaa, kun voi asua samassa maassa.